text: মি. প্রেসিডেন্ট পাগলামি বন্ধ করুন, ট্রাম্পকে নিউইয়র্ক পোস্টের পরামর্শ - বাংলার কথা
  মি. প্রেসিডেন্ট পাগলামি বন্ধ করুন, ট্রাম্পকে নিউইয়র্ক পোস্টের পরামর্শ
  নির্বাচনের ফল নিয়ে মার্কিন প্রেসিডেন্ট ডোনাল্ড ট্রাম্পকে পাগলামি বন্ধ করতে অনুরোধ করেছে তাঁরই পছন্দের পত্রিকা 'নিউইয়র্ক পোস্ট'। পত্রিকাটি 'মি. প্রেসিডেন্ট, স্টপ দ্য ইনস্যানিটি' শিরোনামের একটি সম্পাদকীয়তে এ আহ্বান জানিয়েছে। খবর সিএনএনের।
  'মি. প্রেসিডেন্ট, স্টপ দ্য ইনস্যানিটি' শিরোনামে সম্পাদকীয়টি সোমবার পত্রিকার প্রথম পাতায় প্রকাশিত হয়েছে। সেখানে লেখা হয়েছে, 'জনাব প্রেসিডেন্ট, এই পাগলামি বন্ধ করুন। আপনি নির্বাচনে পরাজিত হয়েছেন।'
  সম্পাদকীয়টিতে আরো লেখা হয়েছে, 'আপনি বলছেন, রিপাবলিকান আইনপ্রণেতারা সাহস দেখালে নির্বাচনের ফলাফল পাল্টে দিতে পারবেন। আপনি আরো চার বছর ক্ষমতায় থাকতে পারবেন। আপনি অগণতান্ত্রিক অভ্যুত্থানকে আনন্দের সঙ্গে সমর্থন দিচ্ছেন।'
  পত্রিকাটি ট্রাম্পকে পরামর্শ দিয়ে আরো বলেছে, 'মি. প্রেসিডেন্ট, আমরা জানি আপনি ক্ষুব্ধ। কিন্তু আপনার এই অধোযাত্রা আরো বেশি ধ্বংসাত্মক।' পোস্ট তাদের প্রতিবেদনে একটি সংবাদপত্র হিসেবে নির্বাচনের আগে ট্রাম্পকে সমর্থনের কথা উল্লেখ করেছে। এতে বলেছে, 'আপনি যদি আপনার প্রভাব বজায় রাখতে চান, এমনকি ভবিষ্যতে মঞ্চে আবার ফিরে আসতে চান, তাহলেও গতিবিধি পরিবর্তন করে ভালো কিছুর দিকে অবশ্যই ফিরে আসতে হবে।'
  এদিকে ট্রাম্পের পক্ষে দাঁড়ানো আইনজীবী সিন্ডি পাওয়েলকেও নিউইয়র্ক পোস্ট 'উন্মাদ' বলে কটাক্ষ করেছে। সাবেক নিরাপত্তা উপদেষ্টা মাইকেল ফ্লিনকে নিয়ে সিন্ডি পাওয়েল আমেরিকায় সামরিক শাসন জারি করার যে আলাপ করেছেন, তা দেশদ্রোহের শামিল এবং লজ্জাজনক বলে পোস্ট উল্লেখ করেছে।